NaiveNeuron/SloPal huggingface dataset:
Karahuta, Jaroslav, poslanec NR SR (2021-10-19):
Ďakujem pekne za slovo. Čo sa týka, čo sa týka trvalej akreditácie, tak my za SME RODINA a ja za seba ako za predsedu výboru som sa vyjadril, aj tlačovo som zagratuloval ministrovi pôdohospodárstva, že trvalú akreditáciu máme, bola by to nielen hanba, ale bola by to katastrofa, avšak trvalou akreditáciou nám nič nekončí, práveže nám začína. A ja chcem oceniť snahu predkladateľa tohto zákona pána ministra Mičovského, že konečne sa zavedie aj na Slovensku ten maximálny strop pri nezrovnalostiach z hľadiska dotácií, pretože dnes za desaťtisíceurové pochybenie, ktoré mohlo byť aj v podstate niekedy objektívne, boli zadržované státisícové až miliónové dotácie. Dnes to zadržovanie bude na úrovni dvojnásobku, to znamená, že nebude to katastrofa a je na zodpovednosti každého žiadateľa o dotácie, aby tú žiadosť a svoje požiadavky urobil tak a splnil tak, aby tie dotácie v skutočnosti dostal. Čo sa týka malých poľnohospodárov a toho prípadu, o ktorom rozprával pán poslanec Borguľa, tých prípadov je strašne veľa. A my sme sa zaviazali pred rokom a pol, už pomaly pred dvomi rokmi, že podporíme, že neublížime veľkým, ale podporíme malých, stredných a začínajúcich poľnohospodárov. Priemerný vek poľnohospodárov sa blíži k šesťdesiatke, čiže my keď nezachytíme teraz tých najbližších päť-šesť rokov, dostaneme sa nad 60 rokov a to je koniec rozvoja vidieka a koniec poľnohospodárstva a potravinárstva na Slovensku. Ďakujem pekne.
Grendel, Gábor, podpredseda NR SR (2022-10-25):
Ako posledná s faktickou poznámkou pani poslankyňa Jana Bittó Cigániková.
Ďuriš Nicholsonová, Lucia, podpredsedníčka NR SR (2019-03-27):
Pán poslanec Choma, neskoro ste sa prihlásili. Ale je pravda, že som nepovedala, že končím možnosť prihlásiť sa s faktickou. Takže dám vám priestor, nech sa páči.
Pellegrini, Peter, predseda NR SR (2015-09-30):
Pán poslanec nebude reagovať. Ďakujem pekne. Ďalší v rozprave vystúpi pán poslanec Simon. Tomu prepadá poradie. Pán poslanec Csicsai, nech sa páči, môžete vystúpiť v rozprave. Pán Simon sa posúva za pána Švejnu.
Ďuriš Nicholsonová, Lucia, podpredsedníčka NR SR (2018-02-09):
Šesť faktických poznámok na vaše vystúpenie, pán poslanec Krajniak. Končím možnosť prihlásiť sa s faktickou poznámkou. Pán poslanec Bagačka.
Hrušovský, Pavol, podpredseda NR SR (2011-05-19):
Hlasujeme, páni poslanci, o návrhu prerokovať zákon v druhom čítaní. (Hlasovanie.) 146 prítomných, 80 za, 65 proti, 1 sa zdržal. Návrh zákona do druhého čítania sme schválili. Prosím o ďalší návrh.
Pellegrini, Peter,  predseda NR SR (2024-02-21):
Na vaše vystúpenie, pán poslanec, tri faktické poznámky. Ako prvý, pán poslanec Šipoš. Nech sa páči, pán poslanec.
Hlina, Alojz, poslanec NR SR (2014-05-27):
Ďakujem veľmi pekne. Pán minister je aj v zásade dobrý stratég, lebo neoberie všetky jablká, niekde nechá nejaké a niekto si ich utrhne a teší sa, ako prispel, a tým pádom oslabí ostrie prípadnej kritiky, tak vyzerá, že tak to nejako bude, rozdáva ako Mikuláš spodné jablká, ktoré neobral. Ale ja pri tej príležitosti chcem povedať, že budem orodovať aj v mojom vystúpení, ak sa skôr niečo nezmení, za pozmeňovací návrh – podľa mňa veľmi dobrý a veľmi dôležitý – z vašej stajne alebo z vašej dielne. A chcem povzbudiť a dodať odvahy predkladateľovi, aby ho predložil, a vám ako ministrovi, aby ste ho podporil, lebo to môže byť kľúčovým svetlým bodom aj celej našej celodennej diskusie, tak verím, že sa v tomto niečo pohne. A ešte ku kolegovi, poštou (zasmiatie sa rečníka), tam poštou, to znie logicky. A tá pošta sa nám tu objavuje až tak symbolicky, lebo dneska budeme ešte o pošte hovoriť, už som tu videl pani Zvolenskú, že jak sa zasupili supy na poštu a jeden by nepovedal, čo sa s takou poštou dá robiť, jak sa dá okmásať a jak sa dá z nej vytrieskať. Tak v zásade aj týmto vaším možno prijatím by sa možno znova zvýšili zdroje, lebo keby to už niekto poslal tou poštou, tak by bolo znova z čoho rozdeľovať. Čiže aj to by mohlo byť takým popudom na to, aby sa tým vaším dlhým, ale skutočne dlhým pozmeňujúcim návrhom seriózne to kolokvium, ktoré ste spomínali, zaoberali, lebo následne by chlapci, ktorí sa supia na poštu, mohli potešiť, že bude čo deliť. Ďakujem.
J. Vaľová, poslankyňa: (2007-10-30):
V rozprave vystúpili poslanci: pani poslankyňa Radičová, pani poslankyňa Sárközy, pán poslanec Halecký, pán poslanec Brocka, pán poslanec Jánoš, pán poslanec Goga, pán poslanec Minárik, pán poslanec Kuruc, pani poslankyňa Nachtmannová, pán poslanec Halecký, pán poslanec Lipšic, pán poslanec Petrák a pán poslanec Kvorka. Pozmeňujúce a doplňujúce návrhy podali poslanci. Budem čítať tak, v akom poradí podávali tieto návrhy. Pani poslankyňa Radičová podala 12 pozmeňujúcich návrhov, pani poslankyňa Sárközy podala 2 procedurálne návrhy, poslanec Halecký podal 1 návrh a žiada hlasovať o každom bode osobitne, poslanec Brocka podal 1 návrh, poslanec Jánoš podal 1 návrh, poslanec Minárik podal 1 návrh, poslanec Kuruc podal procedurálny návrh vyňať... (ruch v sále), pán predseda, keby bol pokoj v rokovacej sále.
Matej, Ondrej, poslanec NR SR (2010-12-01):
Ako druhý bol podaný pozmeňujúci návrh pána poslanca Petráka. Prosím, pán predseda, dajte o ňom hlasovať.
Stohlová, Tamara, poslankyňa NR SR (2024-09-17):
Ďakujem pekne. Vy ste vlastne ten úvod mi zobrali z úst, lebo to som chcela povedať, že tento úvod k EIA bol úplne zbytočný. Ja som, teda keď som počula, že sa ide predkladať piaty pozmeňujúci návrh k EIA, tak som si naivne myslela, že sa idú opravovať tie chyby, o ktorých sme hovorili, ale nie. Týmto zdrapom papiera, týmto zdrapom papiera, touto jednou A4 ideme prijímať reformu krajinného plánovania. Nie je to nič iné ako zbytočný zdrap papiera. Minister Taraba z reformy plánu obnovy, z dôležitej reformy plánu obnovy urobil jednostranový prílepok, ktorý je okradnutý o svoju podstatu aj o zmysel. A pripomeňme si, že tak urobil bez akejkoľvek diskusie s verejnosťou, neprebehlo žiadne medzirezortné konanie a urobil tak bez akejkoľvek diskusie v parlamente, keďže to doručil ako prílepok, pozmeňujúci návrh k nesúvisiacemu zákonu. Takto si minister Taraba predstavuje asi naprávanie svojho pomerne hanebného výkonu v napĺňaní plánu obnovy, lebo ako všetci vieme, tak je v tom najhorší. Tento chabý odvar toho, čo malo byť krajinným plánovaním, neklamme si, ľuďom nič neprinesie, nepomôže chrániť krajinu, ktorú milujú. Najsmutnejšie na tom je, že tento zákon, táto reforma nám mala pomôcť pripraviť sa na dopady klimatickej zmeny a mne pripadá vrcholne cynické, že to minister Taraba predkladá práve v súčasnej situácii, keď tú nutnosť prípravy na povodne a extréme počasie cítime viac ako kedykoľvek predtým.
Číž, Miroslav, poslanec NR SR (2014-11-10):
Ďakujem pekne. Pán minister, v súvislosti s tým, čo ste povedali, ma len taká menšia úvaha napadla, je faktom, že neoliberálna politika, ktorú presadzovala pravica v tomto parlamente celý čas svojho vládnutia, čelí vo svete nebývalej kritike. A nezávidím mojim pravicovým kolegom, ktorí tu zrealizovali, ale, bohužiaľ, absolútne tie klasické neoliberálne prvky toho konceptu: privatizácia, deliberalizácia, deregulácia. Národné štáty, a to platí dodnes, bohužiaľ, čelia výrazným obmedzeniam možnosti reálne vstupovať do spravovacích aktivít štátu, kde odborníci hovoria, že nepresahujú 10, maximálne 30 %. Veď zoberme si obsah Lisabonskej zmluvy, zoberme si až 70 % legislatívy, ktorú dneska dostáva a musí aprobovať slovenský parlament v svojich právnych predpisoch. Tento stav, samozrejme, aj vo svete má svoje dôsledky. Jeden z nich je, že vzniká fenomén takzvaných protestných hlasov. Tie protestné hlasy sú ľudia, hľadajú zodpovedných za tento stav a majú tendenciu štandardné strany a štandardné predpoklady pre fungovanie politiky podceňovať. A vtedy prichádzajú rôzne typy nacionalistických politikov do parlamentov v Európe a hlavne politikov, ktorých tu, ako ste správne poznamenali, reprezentuje pán Hraško. Základný problém je decibelov do vystúpenia aspoň 120 %, čo najviac urážok, čo najviac zjednodušení a čo najviac kričania, obludností o mafianizácii a o tom všetkom. A som rád, že naši ministri vystúpili a ukázali slovenskej verejnosti, aký jazyk, aké intelektuálne predpoklady sú nevyhnutné pre to, aby mohol niekto reálne prispieť a kvalitatívne pôsobiť na fungovanie a spravovanie štátu. Len tú elementárnu analýzu vystúpení pána Matoviča aj pána Hraška s tým, čo naozaj je nevyhnutné a čo patrí inak k bežným politickým... (Prerušenie vystúpenia časomerom.)
Mizík, Stanislav, poslanec NR SR (2021-02-25):
Ďakujem za slovo. Marian, k tej noci dlhých nožov, k tej noci zlodejov, to si teda úplne vynikajúco zhodnotil súčasnú situáciu v súčasný večer, v súčasnú noc. Keď sa nemýlim, bolo to už strašne dávno, bola takáto dlhá, noc dlhých nožov, noc zlodejov tiež tu v parlamente. Bolo to za Mečiarovej vlády. Vtedy sa v noci privatizovalo. Tuším sa vtedy aj priklepla VSŽ Rezešovi, no a s jeho synom Julom boli neskôr v kindermanažmente, ktorý výdatne tuneloval VSŽ, aj ten odborník – hutník Jura Anton, ktorý vymenil na poste už spomínaného odborníka lekárskeho. Ďakujem.
D. Lipšic, poslanec: (2010-06-10):
V prvej veci budem pokračovať v tom, čo už avizovali pán predseda klubu Hrušovský a pán kolega Brocka. Mám tu pozmeňujúci návrh, ktorý predložím v druhom čítaní, aby 27 mil. eur, ktoré táto vláda plánuje dať na stavbu Národného futbalového štadióna v tomto roku, išlo na odstraňovanie škôd po povodniach. Na Slovensku sa nechystá futbalové majstrovstvo sveta, čiže Národný futbalový štadión počká. Obete povodní nepočkajú. Ide o viac ako 800 mil. korún, čiže nie o 120 mil., čo navrhuje vláda, ktoré by sme mali venovať tým, ktorí dnes sú v núdzi. Väčšina z nás trávila aj minulý týždeň na východnom Slovensku, takže vieme, aké tragédie postihli mnohých ľudí konkrétnych a konkrétne ľudské osudy. Tento návrh už má 15 podpisov, ale vyzývam aj vás ostatných z vládnej koalície, ak máte záujem, nie je tu vôbec snaha, aby to bol návrh opozičný, som kedykoľvek k dispozícii, ak ho prídete podpísať aj vy, aby sme ho mohli schváliť. Druhá vec. Rokujeme o znížení príspevkov politickým stranám. A KDH to podporí ako gesto solidarity. Rokujeme v situácii, keď máme vážne podozrenie o financovaní najväčšej vládnej strany. Chcem vás informovať, že som včera dostal k dispozícii dokument, audiozáznam, ktorý potvrdzuje nekalé financovanie strany Smer. Tento audiozáznam som dnes doručil e-mailom Generálnej prokuratúre ako doplnenie trestného oznámenia, ktoré sme podali 20. mája a ktoré vyvoláva veľké podozrenie, že strana Smer bola financovaná nezákonným spôsobom. Myslím si, že aj v tejto oblasti, keďže hovoríme o financovaní politických strán, treba hovoriť otvorene a čestne. A ja verím, že orgány činné v trestnom konaní tieto vážne podozrenia, ktoré sú podložené konkrétnymi dôkazmi, vecnými dôkazmi, nezávisle preveria. Ďakujem.
Petrák, Ľubomír, poslanec NR SR (2012-07-24):
Ďakujem za slovo, pán predsedajúci. Vážené kolegyne, kolegovia, pán minister, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku vystúpil v prvom čítaní k vládnemu návrhu zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a o zmene a doplnení zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (tlač 120), ako určený spravodajca Výborom Národnej rady pre vzdelávanie, vedu, mládež a šport uznesením č. 21 z 23. júla 2012 a podal spravodajskú informáciu k tomuto návrhu zákona. Návrh zákona bol doručený poslancom Národnej rady v zákonnej lehote pred schôdzou Národnej rady Slovenskej republiky. Predseda Národnej rady rozhodnutím č. 113 zo 4. júla 2012 navrhol prideliť návrh zákona na jeho prerokovanie výborom, navrhol gestorský výbor a lehoty na jeho prerokovanie. Konštatoval, že návrh zákona spĺňa všetky náležitosti podľa rokovacieho poriadku Národnej rady a podľa legislatívnych pravidiel na jeho prerokovanie v Národnej rade. S ohľadom na oprávnenia, ktoré pre mňa ako spravodajcu výboru vyplývajú z rokovacieho poriadku, odporúčam, aby sa Národná rada po rozprave o návrhu zákona uzniesla na tom, že podľa § 73 ods. 3 písm. c) odporučí predmetný návrh zákona prerokovať v druhom čítaní. V prípade ak sa Národná rada rozhodne návrh zákona prerokovať v druhom čítaní podľa § 74 ods. 1 zákona o rokovacom poriadku v súlade s návrhom predsedu Národnej rady, odporúčam Národnej rade prideliť návrh zákona v druhom čítaní na prerokovanie Ústavnoprávnemu výboru Národnej rady, Výboru Národnej rady pre financie a rozpočet, Výboru Národnej rady pre verejnú správu a regionálny rozvoj a Výboru Národnej rady pre vzdelávanie, vedu, mládež a šport. Za gestorský výbor navrhuje predseda Národnej rady určiť výbor pre vzdelávanie, vedu, mládež a šport s tým, aby výbory, ktorým bol návrh zákona pridelený, ho prerokovali v druhom čítaní vo výboroch do 30 dní a v gestorskom výbore 32 dní od jeho prerokovania v prvom čítaní. Pán predsedajúci, ďakujem, skončil som, otvorte, prosím, rozpravu.
Bugár, Béla, podpredseda NR SR (2018-10-23):
Pán poslanec Štarchoň.
Budaj, Ján, poslanec NR SR (2019-04-02):
Ďakujem pekne, pán predsedajúci, chcem poprosiť ctenú snemovňu o preloženie hlasovania na zajtra o jedenástej hodine.
Dostál, Ondrej, poslanec NR SR (2020-04-24):
Ďakujem. Ja na rozdiel od predrečníka si myslím to isté, čo Peter Osuský. Toto je úplne vhodná platforma na to, aby sme hovorili o tom, aká má byť slovenská zahraničná politika, aká má byť slovenská zahraničná politika v nasledujúcich štyroch rokoch a ako sa má líšiť od tej politiky, ktorú Slovensko robilo až doteraz, a teda v otázke rešpektu k ľudským právam, ochrany, ochrany právneho štátu, rešpektu k demokratickým krajinám práve vo vzťahu k Čínskej republike, a teraz myslím, myslím Čínsku republiku Taiwan, má Slovensko vážne deficity. Preto je iba dobré, ak aj na pôde parlamentu zaznie upozornenie na to, že existuje aj demokratická Čína a táto demokratická Čína je takmer celým svetovým spoločenstvom, žiaľ, ignorovaná napriek tomu, že je tam demokratický politický systém, právny štát, dodržiavajú sa ľudské práva a pre takmer celé svetové spoločenstvo je partnerom totalitný štát, ktorý neumožňuje svojim občanom prejavovať svoje občianske práva, ktorých zatvára do koncentračných táborov, ktorých prenasleduje, odporcov, odporcov režimu zatvára, vyznavačov Falun Gongu. Sú tam vážne podozrenia aj s dôkazmi, že títo ľudia sú vraždení a sú im odoberané orgány. Áno, treba o tom hovoriť aj na pôde slovenského parlamentu a ja za toto Petrovi Osuskému veľmi pekne ďakujem.
Glváč, Martin, podpredseda NR SR (2016-06-21):
Ďakujem, s faktickou poznámkou pán poslanec Gál. Končím možnosť prihlásiť sa s faktickými poznámkami. Nech sa páči.
Heger, Eduard, poslanec NR SR (2017-03-21):
Ďakujem. Ja teda ďakujem kolegom za faktické poznámky. Pánovi poslancovi Baškovi by som chcel len povedať, že ospravedlňujem sa, ak to tak vyznelo, ja som sa snažil vyslovovať pán poslanec Paška. Je možné, že to zaniklo, teda určite som myslel pána poslancu Paška, Pašku. Nie pána poslanca Bašku. Takže ospravedlňujem sa. Ďakujem.
Andrejuvová, Anna, poslankyňa NR SR (2022-10-06):
Ďakujem pekne, pán predsedajúci. Dovoľte mi krátko predstaviť návrh novely o používaní elektronickej registračnej pokladnice a novelu zákona o správe daní a poplatkov a o zmenách v sústave územných finančných orgánov, ktorú predkladám spolu s kolegom Vetrákom, samozrejme, po subkoordinácii s ministerstvom financií. Primárnym cieľom zákona, predkladaného návrhu zákona je efektívne znižovanie daňovej medzery zapojením širokej verejnosti do kontroly dodržiavania ustanovení zákona, čo bude mať vplyv na zvýšenie motivácie podnikateľov vydávať pokladničné doklady. Navrhovaným opatrením sa obyvateľstvu umožní získať finančný príspevok za úhradu dodaných tovarov a služieb určených vo všeobecne záväznom právnom predpise. Príspevok bude možné po splnení zákonom ustanovených podmienok získať po zaregistrovaní žiadateľa v mobilnej aplikácii prevádzkovanej finančnou správou, ktorá ho po vyhodnotení splnenia týchto podmienok poukáže žiadateľovi na účet vedený v banke alebo v pobočke zahraničnej banky v zákonom ustanovenej lehote. Nariadenie vlády Slovenskej republiky ustanoví, na aké tovary a služby možno príspevok uplatniť, spôsob označovania týchto tovarov a služieb na pokladničnom doklade, výšku príspevku, obdobie vyhotovovania dokladov, na základe ktorých si možno uplatniť nárok na príspevok, ako aj obdobie uplatňovania nároku na príspevok. Cieľom návrhu zákona je eliminovať krátenie prijatých tržieb, a tým dosahovanie znižovania daňovej medzery. Ďakujem v tomto aj ministerstvu financií za koordináciu tohto. Ďakujem, pán predsedajúci.
Kondrót, Maroš, poslanec NR SR (2019-03-27):
Pán predseda, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: ústavnoprávnemu výboru, výboru pre financie a rozpočet a výboru pre hospodárske záležitosti. Ďalej, aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby uvedené výbory návrh zákona prerokovali do 3. mája 2019 a v gestorskom výbore do 7. mája 2019.
T. Cabaj, podpredseda NR SR: (2009-09-11):
S faktickými poznámkami sa hlásia pán predseda výboru Jozef Halecký a pán poslanec František Mikloško. Končím možnosť prihlásiť sa s faktickými poznámkami. Slovo má pán predseda výboru Jozef Halecký.
Kotleba, Marian, poslanec NR SR (2016-11-29):
Vážený pán protikresťanský agent Dostál, vy ste sa tu predviedli v plnej kráse a ja som veľmi vďačný za to, že máme priamy prenos z rokovania v pléne, aby ľudia naozaj mohli na Slovensku vidieť pravú tvár tých, ktorí tu sedia, aby obraňovali národné a štátne záujmy. Vy ste nás obvinili, že sme fašisti len kvôli tomu, že podľa vás máme záujem ochrániť Slovensko pred pôsobením nekresťanských síl. Ak kvôli tomuto sme fašisti, tak na to môžme byť naozaj hrdí, pretože my máme záujem ochrániť Slovensko pred pôsobením všetkých nekresťanských síl. Pretože, pán poslanec Dostál, dovolím si vám pripomenúť, prvé prikázanie z kresťanského desatora: Nebudeš mať iných Bohov okrem mňa. Všetci ostatní, všetci tí bôžikovia, všetko ostatné sú pre kresťanov iba démoni. Ale nebudem vám tu rozprávať o veciach viery, ktoré vás ako nekresťana asi nemusia zaujímať, pán poslanec. Ale ako predseda klubu vás uisťujem, že Ľudová strana Naše Slovensko bude robiť vždy všetko pre to, čo bude v našich silách, aby Slovensko ostalo slovenské, Slovensko kresťanské a Slovensko biele, tak ako to povedal otec národa, Andrej Hlinka, ktorého máme vystaveného, ktorého bustu máme vystavenú tu vo vchode do Národnej rady Slovenskej republiky. Veľmi dobre si to zapamätajte, pán poslanec, lebo tieto myšlienky vás budú sprevádzať až dovtedy, kým tento parlament neopustíte. Ďakujem pekne. (Potlesk.)
Grausová, Natália, poslankyňa NR SR (2019-11-28):
Áno, ďakujem. No, pani poslankyňa Zimenová, okrem toho, že ste si pomýlili dnešnú tému, že ste hovorili úplne na inú tému, ja vám chcem poďakovať za váš príspevok. Ďakujem vám za to, že ste urobili prvej Slovenskej republike takú peknú reklamu, že ste upozornili na to, ako sa táto prvá Slovenská republika starala o svojich občanov, aké dávala benefity a ako naozaj sa tu žilo pomerne ľuďom oveľa lepšie, ako pozdvihli úroveň slovenského človeka. Takže naozaj to si cením, že ste to takto zhrnuli, a že takto chválite prvú Slovenskú republiku. Áno, to je teda pozitívum tejto vašej debaty, teda tohoto vášho príspevku. Čo ale mi je ľúto, že máte hrubú neznalosť histórie. To je už až trestuhodné, to je jednoducho nepochopiteľná neznalosť histórie. A okrem toho nielenže teda histórie Slovenskej republiky, ale aj terajšej, neznalosť vôbec literatúry a tak ďalej, pretože Juraj, je jeden spisovateľ, možno ste o ňom aj počuli, volá sa Juraj Drábik, ktorý sa zaoberá fašizmom, napísal o tom knihu a tam jasne sa vyjadruje, že prvá Slovenská republika nebola fašistická a pán prezident Tiso nebol fašista. To hovorí človek, ktorý nie je nám naklonený, ktorý je na opačnom teda brehu, ako je, povedzme, Ľudová strana Naše Slovensko. Čiže jemu sa nedá vyčítať nejaké zaujatie. A okrem toho ako pravá boľševička sa tu zastávate tejto rodovej ideológie, pretože v Sovietskom zväze prvýkrát zaviedli potraty okolo roku ´20, ´21, to bol Lenin a jeho teda čeliadka, jeho banda a títo boľševici prví zaviedli v novodobej histórii potrat... (Prerušenie vystúpenia časomerom.)
Jurzyca, Eugen, poslanec NR SR (2016-09-23):
Ďakujem pekne. Pán poslanec Budaj, zhodou okolností mi vychádza moja faktická na vás, ale mohol som ju uviesť pri komkoľvek, ide mi o to, aby odznelo v niektorom vystúpení v rozprave aj pár slov o tom, ako sa pán premiér chválil, že znižujú rozdiely medzi bohatými a chudobnými regiónmi. Podľa štatistiky sa tie rozdiely za takmer 10 rokov, kedy je Robert Fico pri moci, neznížili a neznížili sa podľa môjho názoru aj preto, lebo za svoje výsledky označuje výjazdové rokovania vlády. No ukazuje sa, že veľmi nepomáhajú. A tiež si myslím, že je to preto, lebo neprináša dobré riešenia. Dobré riešenia, ktoré by sa dali odvodiť od dobrých analýz. Tie analýzy musia povedať, prečo vlastne zaostávajú tie regióny. Je to preto, lebo tam je nedostatok infraštruktúry, alebo preto, že máme zlý systém financovania samospráv a tak ďalej a tak ďalej. Takéto analýzy nemajú. Odcitujem vám, aké analýzy sú v akčných plánoch rozvoja zaostalých regiónov: „Okres Sabinov má rozlohu
545-tisíc kilometrov štvorcových. Vzhľadom k rozlohe patrí medzi menšie okresy. Leží na východnom Slovensku. Sídla aj hospodárstvo okresu sú sústredené hlavne v Spišsko-
-šarišskom medzihorí, ktoré z juhu lemuje Bachureň a Šarišská vrchovina, zo severu pohorie Čergov. Osou územia je rieka Torysa, do ktorej sa vlieva niekoľko malých prítokov. Okres Sabinov susedí s okresom Prešov, v ktorom sa nachádza tretie najväčšie mesto na Slovensku, krajské mesto Prešov, a s ktorým má najdlhšiu hranicu...“ (Prerušenie vystúpenia časomerom. Potlesk.)
Grendel, Gábor, podpredseda NR SR (2021-06-24):
Ďalšiu otázku na pána predsedu vlády v identickom znení položil pán poslanec Richard Takáč. Ja ju prečítam: „Súhlasíte s tým, že SBS LAMA preukázateľne kontrolovaná hlavným slovenským udavačom pánom Makóom dostala obriu štátnu zákazku zo Slovenskej pošty, a. s., a nepovažujete to za štátne korumpovanie udavačov s cieľom motivovať ich v podávaní krivých výpovedí za účelom kriminalizácie predstaviteľov a nominantov opozície, ako aj bývalých funkcionárov polície či súdov?“ Nech sa páči, pán podpredseda vlády.
Jasaň, Viliam, poslanec NR SR (2011-09-13):
Ďakujem pekne, pán predsedajúci. Pán minister, nesklamali ste. Namiesto obhajoby premiérky útočíte, urážate a urazili ste aj mňa, ale ja už som si na to od niektorých SaS-károv zvykol. Takým volejbalovým žargónom, pretože ste hrávali volejbal, teraz ste použili nečistý príjem a nahrávka je tiež nečistá. Poznámka k tomu získavaniu tých žien, no, viete, my sme nikdy nemuseli vojačke Slovenskej republiky požičať peniaze, aby prežila, pretože chybou na ministerstve obrany ste jej strhli naraz takmer celý plat. U nás sa to nikdy nestalo. A posledná poznámka. Viete, kde boli funkcionári SMER-u, keď bola povodeň? Všetci, Fico, Kaliňák, Maďarič, Paška, Richter a všetci ďalší funkcionári a poslanci sme boli v Národnom tenisovom centre, kde sme mali zahájiť míting a prerušili sme ho, bolo tam 6,5-tisíc ľudí, prerušili sme ho a všetci išli sa prezliecť do civilu a išli pomáhať tam, kde bolo treba, aj s peniazmi, ktoré sme tam priamo na mieste vybrali. To asi neviete. Ale to vedia tí ľudia, o ktorých nám ide, o vás nám nejde, takže mne to je jedno, či viete, či neviete. Ďakujem.
Blanár, Juraj, podpredseda NR SR (2022-04-28):
Poprosím, pokoj zachovajte.
Hrnčiar, Andrej, podpredseda NR SR (2017-04-07):
Pán poslanec Galek.
Kamenický, Ladislav, poslanec NR SR (2012-06-26):
Vážený pán predseda, v rozprave nevystúpil žiaden poslanec, dajte prosím hlasovať, o tom, že Národná rada Slovenskej republiky berie na vedomie správu o výsledku hospodárenia Národnej banky Slovenska za rok 2011. Ďakujem.
Cigániková, Jana, poslankyňa NR SR (2020-02-20):
Vám sa vraví, pán minister, bývalý minister Vážny, keď ste jeden z tých zlodejov, ktorý má... (Prerušenie vystúpenia predsedajúcim.)
Martvoň, Anton, poslanec NR SR (2015-12-11):
Ďakujem pekne. Ja som myslel, že sa nebudem zapájať, ale to, čo tu teraz vidím, je trošku úsmevné, ako celé divadlo. Pán minister, je irónia, že niekto tu vyčíta a chce bojovať proti nejakému vymyslenému kradnutiu, ale sám pritom sa správa veľmi zvláštne. Dôkazom je to tu, čo máme pred sebou, vidieť, je to bilbord, ktorý rozprestrel pán Matovič, z ktorého je zjavné, že nemá určite súhlas na dizajn tohto bilbordu, ktorý je chránený autorským pávom. Je zjavné, že neoprávnene použil autorské právo chránené alebo autorským právom chránené logo SMER-u a aj znaky SMER-u. Chcem teda poukázať na to, že nemyslím si, že je vhodné, aby niekto tu moralizoval a hovoril a obviňoval niekoho z nejakého kradnutia, keď na druhej strane vidíme sami v priamom prenose, že ten dizajn ako taký určite nie je použitý oprávnene. Chcem teda poukázať na to, že keď niekto dokáže toto urobiť v opozícii pri v podstate vládnej strane, že im ešte zoberie aj dizajn a logo, tak čo potom bude robiť, keď bude pri moci? To, že sa to nestalo prvýkrát, svedčí aj to, na čo poukázali viaceré médiá ohľadom karikaturistu Šutyho, ktorý tiež na niečo podobné poukazoval, že vo veľkom mu mizne jeho autorské právo k určitým kresbám, ktoré sa potom používajú v rámci bilbordov jednej nemenovanej opozičnej strany.
P. Paška, predseda NR SR: (2009-06-16):
(Hlasovanie.) 136 prítomných, 124 za, 12 sa zdržalo. Návrh sme pridelili výborom a určili lehoty. Odhlasovali sme prerokované body. Ešte vás chcem, dámy a páni, informovať, že páni poslanci Gábor Gál, Boris Zala a László Nagy mi oznámili, že sa vzdávajú svojej funkcie predsedov výborov. Materiál máte pod tlačou 1135. Poslanci Gábor Gál a László Nagy v súvislosti s tým, že vystúpili zo Strany maďarskej koalície sa vzdali funkcie predsedov výborov pre nezlučiteľnosť funkcií a pre ľudské práva, národnosti a postavenie žien. Pán poslanec Boris Zala v súvislosti s jeho zvolením za poslanca Európskeho parlamentu sa vzdal funkcie predsedu zahraničného výboru s tým, že zostáva členom tohto výboru do 14. júla, kedy zanikne jeho mandát poslanca Národnej rady. V súvislosti so zvolením za poslanca Európskeho parlamentu poslanec Boris Zala sa vzdal funkcie vedúceho a člena Stálej delegácie v Parlamentnom zhromaždení Európy a pán poslanec Eduard Kukan sa vzdal funkcie člena Stálej delegácie v Parlamentnom zhromaždení Rady Európy. Chcem vás požiadať, aby uznesenie, ktoré, ako som už podotkol, máte pod tlačou 1135, sme teraz odhlasovali. Takže dávam o týchto návrhoch hlasovať. Berieme na vedomie tieto informácie, samozrejme. (Hlasovanie.) 134 prítomných, 133 za, 1 nehlasoval. Keďže sme zobrali na vedomie vzdanie sa z pozície, tak ako sme sa dohodli aj v grémiu, zajtra v stredu 17. júna po hlasovaní o 11.00 hodine vykonáme aj jednotlivé voľby predsedov. Budeme teraz pokračovať. Dávam krátku dvojminútovú prestávku a budeme pokračovať prvým čítaním o vládnom návrhu zákona, ktoré budeme prerokovávať v skrátenom konaní, a je to návrh o Špecializovanom trestnom súde. (Prestávka.) (Po prestávke.)
Bugár, Béla, podpredseda NR SR (2011-10-19):
Pán poslanec Ondruš, môžete reagovať na faktické.
Jurinová, Erika, podpredsedníčka NR SR (2012-06-26):
Pán poslanec Hlina, chcete reagovať?
Zajačik, Vladimír, poslanec NR SR (2021-11-03):
Ja len veľmi krátko. Pán Takáč, veľmi pekne ste hovorili o tom, ako vy by ste robili úplne ináč, keby sa robili národné parky, ako vy to všetko zmeníte, ako to budete robiť ináč. Chcem sa vás opýtať, viete, kto vyhlásil Muránsku planinu za národný park? Asi neviete, že to bola vaša vláda. Nikoho sa nepýtali, s nikým sa o tom nerozprávali. Poslali do obcí a dotknutým organizáciám list, kde hovoria o tom, že Muránska planina bola vyhlásená za národný park. Tak, prosím vás pekne, nezavádzajte tu ľudí, pretože takto si to, keď si to takto predstavujete, že budete robiť národné parky, na rozdiel od vás sme chodili za všetkými ľuďmi, so všetkými vecami sme sa s nimi rozprávali, bavili, aj vadili, áno, súhlasím, ale sme všetko spravili pre to, aby ľudia boli minimálne informovaní, na rozdiel od vás. Ďakujem.
M. Hort, podpredseda NR SR: (2008-04-02):
Do ústnej rozpravy, len pre poriadok opakujem, sa prihlásili pán poslanec Devínsky, pani poslankyňa Mušková, pán poslanec Halecký, pani poslankyňa Rosová, pani poslankyňa Vášáryová a posledným ústne prihláseným je pán poslanec Jaroslav Paška. Dávam teraz slovo pánovi poslancovi Devínskemu a pán poslanec, nech sa páči, máte priestor v rozprave.
Ďuriš Nicholsonová, Lucia, podpredsedníčka NR SR (2018-06-18):
V rozprave teraz vystúpi pani poslankyňa Grausová.
D. Švantner, poslanec: (2002-03-14):
J. Migaš, predseda NR SR: Pani poslankyňa Mušková.
Laššáková, Jana, podpredsedníčka NR SR (2015-12-08):
Pokračujte, pán poslanec, nech sa páči.
Cmorej, Peter, poslanec NR SR (2022-11-08):
Hlasovali sme o všetkých bodoch zo spoločnej správy. Teraz prejdeme k hlasovaniu o pozmeňujúcich návrhoch podaných v rozprave. Pán predsedajúci, najskôr budeme hlasovať o mojom pozmeňujúcom a doplňujúcom návrhu, v rámci ktorého budeme hlasovať o každom bode osobitne. Pán predsedajúci, dajte, prosím, hlasovať o bode 1 môjho pozmeňujúceho a doplňujúceho návrhu.
Jurinová, Erika, podpredsedníčka NR SR (2014-11-28):
Ďakujem, pán minister. Dávam slovo poverenému členovi výboru Národnej rady pre sociálne veci pánovi poslancovi Milanovi Halúzovi, aby podal správu o prerokovaní návrhu vo výbore.
Pčolinský, Peter, podpredseda NR SR (2023-02-17):
Ďakujem pekne. Čo pán poslanec Pročko nosí, ja som nevidel, že čo, čiže neviem vyhodnotiť skutkový stav. Faktická... (Reakcia z pléna.) Pán poslanec, no, tak, vidím, že ste sa zapojili do tej škôlky. Faktická poznámka, pán poslanec Karahuta.
Paška, Pavol, predseda NR SR (2014-07-09):
Vážené pani poslankyne, vážení páni poslanci, budeme pokračovať v prerušenom rokovaní. Ešte predtým vás chcem informovať, že páni navrhovatelia bodov 50 a 51, pán poslanec Kaník a pán poslanec Pavol Frešo a v bode 51 pán poslanec Kaník ma požiadali písomne o preloženie týchto bodov na rokovanie septembrovej schôdzi, takže, schôdze, takže nebudeme o týchto dvoch bodoch rokovať. Je to 50, je to zákon o štátnych sviatkoch (tlač 1035) a bod 51, zákon 467 o výrobe a uvádzaní liehu na trh, je to tlač 1062. Na septembrovú schôdzu. Ďakujem pekne. Budeme pokračovať, poprosím pani spravodajkyňu, aby uviedla spravodajskú informáciu. (Pokračovanie rokovania o vládnom návrhu zákona o sociálnej práci a o podmienkach výkonu niektorých odborných činností v oblasti sociálnych vecí a rodiny a o zmene a doplnení niektorých zákonov , tlač 975.)
Nicholsonová, Lucia, poslankyňa NR SR (2015-03-18):
Ďakujem pekne. No musím povedať, že pri tom vašom prejave som si tak povedala, že je veľká škoda, že tu nie je kolega Šebej, klinický psychológ, lebo myslím, že by našiel niekoľko diagnóz, pán kolega Hlina. Čo mi je ako veľmi ľúto, lebo ja som vás vnímala celkom, že sem patríte, a neviem, je mi strašne ľúto, že ste sa teda do toho pustili takýmto spôsobom, mňa už viacerí varovali, teda že to nemáte úplne kompletné, teda premyslené niekedy tie vaše prejavy, ale to, toho, čo ste sa teraz dopustili, tak ja chápem, že máte iný názor, ale ten sa dá podľa mňa predostrieť aj inak a s údivom som vás sledovala. To, že máte nejakú paranoju, že mne vypracúvajú ľudia na ministerstve práce návrhy, ktoré sem nosím, nie som na to odkázaná, a Martin vám už na to odpovedal, že máme veľmi kvalitného právnika, ktorý vypracoval tento návrh. Hovoríte o tom, že ako liberálka som priniesla návrh, ktorý neumožňuje právo voľby. Umožňuje právo voľby, umožňuje právo voľby, umožňuje právo voľby pre školy a pre ich riaditeľov. To, že z vášho pohľadu diskriminujem cirkevné školy, lebo som ich vyňala spomedzi všetkých tých škôl, nie tým, že by som chcela diskriminovať žiakov, ktorí tam chodia, ale vychádzam z premisy, že spravidla na cirkevné školy chodia deti, ktorých rodičia sa dokážu postarať o to, aby ich viedli výchovou k zodpovednému rodičovstvu. A ja si vôbec, ja vôbec neriešim v tomto návrhu formu, ja až sa hanbím vysloviť to, čo ste povedali vy, že ja tu rozprávam o tom, že deti by mali vedieť, ako si navliekať kondóm, 10-ročné deti, to je bulvarizácia tejto témy, ktorú ja odmietam, to nevidíte nikde v mojom návrhu, ja sa tam absolútne nedotýkam formy a ja sa by som bola proti takto naformulovanej informácii, ktorá... (Prerušenie vystúpenia časomerom.)
Viskupič, Jozef, poslanec NR SR (2014-10-28):
Rozumiem tomu symbolizmu, ktorý si historicky vyjadril, že teda ešte nejaké dátumy treba doplniť. A preto by som sa možno pozrel aj na tento zákonodarný zbor, pretože si spomínal, ja som o tom tiež náznakom čosi dal, 17. november. A možno aj pre tých študentov, čo sedia hore, je podľa mňa hanbou, že na chodbe pri teraz tej tlačovej miestnosti, kde sú míľniky historické Slovenskej republiky, je rok 1968, dlhá medzera a rok 1993. My v Národnej rade si po dvadsiatich piatich rokoch doteraz nevieme uctiť, že teda bol tu míľnik 17. november. A preto okrem toho aj tento nápis, na ktorý sa tu často dívame, ktorý si tak nejako oblapil teraz, si myslím, má byť presne naopak, že tá Národná rada pri tej Slovenskej republike má byť opačne. To sú tie symboly, na ktoré ako keby sme nemali citlivosť, a preto ti rozumiem, čo vlastne hovoríš, lebo ten posledný symbolický moment je, že sme teraz v tom roku, keď do tejto Národnej rady môžu byť volení ľudia, ktorí sa narodili v Slovenskej republike, doteraz sme tu všetci sa narodili v Česko-Slovensku, pretože toto bude ten dvadsiaty prvý rok, ktorý hovorí o tom, že môžu využiť pasívne volebné právo a nechať sa zvoliť, takže možno aj symbolizmus, že narodení v Česko-Slovensku budú nielen tí, ktorí sedia v Národnej rade, lebo už sa sem možno dostanú aj mladí poslanci, ktorí budú mať vek 21 a 22 rokov, ktorí sa nie, ako ty hovoríš, narodili v Česko-Slovensku, ale v Slovenskej republike, lebo doteraz sme tu všetci takí.
Žarnay, Oto, poslanec NR SR (2018-05-25):
Ďakujem za slovo. V závere, keďže som nemohol reagovať na pána poslanca Kotlebu, lebo on reagoval na pána poslanca Mizíka, tak chcem v závere povedať, že tento návrh nevznikol z môjho, z mojej fantázie, ale z reálnych skúseností, zo škôl, zo Slovenska, kde niekoľkí kandidáti, riaditelia škôl nemohli byť vymenovaní do funkcie, pretože zriaďovateľ školy využil práve ten zákonný prostriedok, ktorým je právo veta. Ako som už, aj pán poslanec Kotleba hovoril, ja nechcem zriaďovateľom zobrať právo veta, len chcem to eliminovať tým, že za prísne stanovených podmienok môžu to veto použiť, taxatívne vymenovaných podmienok, aby nedošlo k tomu, že zriaďovateľ školy, ako sa to stalo v Kysuckom Novom Meste po tom, ako rada školy rozhodne o vymenovaní kandidáta do funkcie riaditeľa, on, zriaďovateľ príde na školu, urobí anketu medzi učiteľmi, tí v tejto ankete sa vyjadria, že nechcú tohto nového riaditeľa za svojho riaditeľa, a on na základe toho vysloví, využije právo veta, svoju kompetenciu. Takže toľko vlastne, ďakujem.
Laurenčík, Milan, podpredseda NR SR (2021-06-18):
Ďakujem veľmi pekne. Ja v tejto chvíli prerušujem rokovanie o tomto bode programu a podľa schváleného, schválenej procedúry, toto bol posledný bod dnešného dňa rokovacieho. Preto končím dnešný rokovací deň Národnej rady Slovenskej republiky. Želám vám pekný víkend, šťastný návrat domov a uvidíme sa v utorok o deviatej hodine. Dovidenia. (Potlesk a reakcie z pléna.) (Prerušenie rokovania o 13.28 hodine.) Poznámka: V súvislosti s celosvetovou pandémiou nového koronavírusu COVID-19 počas rokovania NR SR všetci účastníci (t. j. poslanci NR SR, člen vlády SR, poslanci Európskeho parlamentu za SR) mali povinnosť mať na tvári respirátor typu FFP2 a po vstupe do rokovacej sály boli povinní ošetriť si ruky dezinfekčným prostriedkom umiestneným pri dverách. (Vyhláška Úradu verejného zdravotníctva Slovenskej republiky č. 111 z 11. 03. 2021. Rozhodnutie Úradu verejného zdravotníctva Slovenskej republiky č. OLP/2680/2020 zo 17. 03. 2020.) 104
Grendel, Gábor, podpredseda NR SR (2021-12-01):
Vyhlasujem rozpravu za skončenú. Chce zaujať stanovisko v záverečnom slove pán navrhovateľ? (Reakcia navrhovateľa.) Áno, nech sa páči.
Ďuriš Nicholsonová, Lucia, podpredsedníčka NR SR (2018-05-22):
V rozprave teraz vystúpi pani poslankyňa Verešová, nech sa páči.
Benčík, Ján, poslanec NR SR (2022-10-25):
Vážený pán predsedajúci, dovoľte, aby som ako určený spravodajca predniesol správu výboru Národnej rady pre obranu a bezpečnosť o výsledku prerokovania návrhu poslankyne Národnej rady Slovenskej republiky Anny Zemanovej na prijatie uznesenia Národnej rady Slovenskej republiky týkajúceho sa neospravedlniteľných útokov armády Ruskej federácie na civilné ciele v Ukrajine. Výbor Národnej rady pre obranu a bezpečnosť ako gestorský výbor podáva Národnej rade Slovenskej republiky túto spravodajskú správu. Predseda Národnej rady svojím rozhodnutím č. 1336 z 18. októbra 2022 pridelil predmetný návrh na prerokovanie výboru pre obranu a bezpečnosť aj ako gestorskému výboru. Výbor prerokoval predmetný návrh v určenej lehote a prijal platné uznesenie č. 201 na svojej 86. schôdzi výboru, ktorým odporučil Národnej rade Slovenskej republiky navrhované uznesenie schváliť. Prílohou tejto spravodajskej správy je návrh na uznesenie Národnej rady Slovenskej republiky v presnom znení predloženého návrhu. Ďakujem, skončil som. Otvorte, prosím, rozpravu, do ktorej sa hlásim.
Pellegrini, Peter, predseda NR SR (2023-12-20):
Prezentujme sa a hlasujme o námietke pána poslanca Krajčího. (Hlasovanie.) Prítomných 141 poslancov, za 63, proti 78. Tento návrh sme neschválili.
Z. Horváth, poslanec: (2006-10-18):
V súlade s § 73 zákona o rokovacom poriadku Národnej rady Slovenskej republiky v znení neskorších predpisov podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a § 68 zákona č. 350/1996 Z. z., ako i náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie a dôvodovú správu. Cieľom návrhu zákona je rozšíriť nástroje aktívnej politiky trhu práce a podporiť mobilitu občanov a absolventov škôl pri získaní zamestnania. Dámy a páni, s ohľadom na oprávnenia, ktoré pre mňa ako spravodajcu vyplývajú z § 73 zákona Národnej rady Slovenskej republiky o rokovacom poriadku odporúčam, aby Národná rada Slovenskej republiky sa uzniesla na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku Národnej rady Slovenskej republiky v znení neskorších predpisov v súlade s rozhodnutím predsedu Národnej rady Slovenskej republiky č. 77 z 28. septembra 2006 prideliť návrh zákona na prerokovanie ústavnoprávnemu výboru, výboru pre financie, rozpočet a menu, ako i výboru pre sociálne veci a bývanie. Za gestorský výbor navrhujem v súlade s citovaným rozhodnutím predsedu Národnej rady výbor pre sociálne veci a bývanie. Súčasne navrhujem, aby výbory, ktorým bol uvedený návrh pridelený, ho prerokovali v lehote do 29. novembra 2006 a gestorský výbor v lehote do 30. novembra. Pán predseda, skončil som, otvorte rozpravu.
Pellegrini, Peter, predseda NR SR (2015-11-26):
Ďakujem pekne. Poprosím pani podpredsedníčku, aby zaujala miesto pre navrhovateľa. Poprosím zároveň aj spravodajcu, aby zaujal miesto spravodajcu. (Prestávka.) (Po prestávke.)
Grendel, Gábor, podpredseda NR SR (2021-07-23):
Pán poslanec Marek Kotleba ako jediný s faktickou poznámkou, nech sa páči.
Hlina, Alojz, poslanec NR SR (2014-10-30):
Ďakujem veľmi pekne. Škoda, pán minister, že nevyšlo to z vás, viete, mohli ste to tak, tak noblesne, tak niekde vsunúť v reči, viete, stane sa, pri tom veľkom ministerstve, pri toľkej robote, stalo sa, naozaj ten Krutý, viete, nemuseli ste. Priznám sa, možno by som si bol odpustil záverečné slovo, keby ste to boli povedali. Takto si ho neodpustím a budete to musieť vydržať. Nechýbalo veľa, stačilo by naozaj, pri robote sa chyba stane, nepovedali ste, zatĺkate, zatĺkate, jak ten Plzák hovoril, proste nie je to dobré, naozaj to neni dobré.
Hrnčiar, Andrej, podpredseda NR SR (2018-03-13):
Dávam slovo spravodajcovi, ktorého určil navrhnutý gestorský výbor pre pôdohospodárstvo a životné prostredie, poslancovi Jánovi Kvorkovi.
V. Palko, minister vnútra SR: (2004-03-03):
Súčasťou návrhu zákona je aj novela zákona o ochrane pred požiarmi a novela zákona o Komore kominárov Slovenska. Novelizácia týchto právnych predpisov priamo súvisí s procesom aproximácie živnostenského zákona, z ktorého vyplynula potreba súčasne upraviť oblasť čistenia a kontroly komínov v uvedených zákonoch. Predkladaný návrh zákona dokončil proces aproximácie živnostenského zákona s právom Európskej únie, teda to, čo sa tu predkladá, je podmienkou, ktorej splnenie sme sľúbili v našom prístupovom procese do Európskej únie. Vážená Národná rada, na základe uvedeného odporúčam návrh zákona v predloženom znení schváliť. Ďakujem za pozornosť.
Štarchoň, Peter, poslanec NR SR (2019-10-28):
Ďakujem za slovo. V prvom rade možno iba taká poznámka na úvod. Nestihol som sa prihlásiť písomne do rozpravy, ale aktuálne vidím, že to nie je žiaden problém, pretože pán poslanec Dostál povedal všetko, čo bolo podstatné. Možno viac slov by som mal venovať práve k tomu návrhu, resp. pozmeňujúcemu a doplňujúcemu návrhu, ktorý sa týka predĺženia moratória na predvolebné prieskumy. Obávam sa, že predkladatelia tohoto návrhu preukázali aj svoju nekompetentnosť a neznalosť procesu realizácie predvolebných prieskumov a všeobecne výskumu, ktorý sa týka verejnej mienky. Každopádne naozaj z môjho pohľadu takéto obmedzenia sú účelové a tú účelovosť máme možnosť vidieť aj v jednej takej maličkosti a tá maličkosť sa týka účinnosti navrhovaných, navrhovaných pozmeňujúcich a doplňujúcich návrhov, pretože sa budú vzťahovať už priamo na voľby do Národnej rady Slovenskej republiky, ktoré nás čakajú. Jednoznačne ide teda o účelový návrh a obávam sa, že v tomto momente nám neostáva nič iné, len vyjadriť svoje postoje a názory. Uvidíme, ako to dopadne v hlasovaní. Každopádne taktiež by som navrhoval, aby na osobitné hlasovanie bol vyňatý bod č. 4 spoločnej správy, pretože ten je asi najzávažnejším problémom, ktorý tu riešime. Nakoniec ešte raz len vďaka a možno využijem priestor v rámci, v rámci ďalšieho priebehu rozpravy.
Choma, Igor, poslanec NR SR (2013-01-30):
Ďakujem pekne. Pán poslanec, ja v prvom rade chcem povedať, že ste sa nevenovali téme a venovali ste aj iným veciam. A v tejto súvislosti mi nedá nereagovať na tie sprostosti, ktoré ste tu porozprávali, pretože to naozaj vychádza z vašej absolútnej neznalosti problematiky výstavby diaľnic. Viete, ak hovoríme o fondoch, a to je teraz vaša téma, tak treba zdôrazniť jednu vec, PPP projekty boli nastavené na to, aby bola D jednotka dnes už v štádiu dostavovania, čiže mali byť hotové úseky v roku 2012 bez tunelov, v roku 2014 aj s tunelovými úsekmi. A všetky ostatné úseky ciest D trojky, R dvojky boli pripravené na čerpanie fondov, boli zároveň pripravené absorpčné plány. Ja som to už raz vysvetľoval, možno sa na to dobre pamätáte. A vidím, že nepadli na úrodnú pôdu absorpčné plány na úplné vyčerpanie eurofondov. Ale dôsledky tých vašich rozhodnutí dnes vidíme. Konkrétne presne v tej situácii, ktorá sa týka diaľnic na Slovensku, ste to úplne rozvrátili, rozhasili. Takže sú nedočerpané fondy, padajúce mosty z titulu nereálne nízkych cien. Ja som o tom hlboko presvedčený, že ceny, ktoré ste nastavili, a dohnali ste dodávateľov do nejakých takýchto cien, to sú prvé dôsledky. Je to ten padajúci most alebo teda padajúca opora, padajúce lešenie, debnenie, nech to nazveme akokoľvek, čo úzko súvisí s nereálne nízkymi cenami. A toto sú dôsledky príkazov vášho laického veliteľa Figeľa pri riadení výstavby diaľnic. Nedá sa nič robiť. A keď hovoríte o mýte, ešte sa krátko k tomu zmienim. Všetky súdne spory na slovenských súdoch sme vyhrali vrátane Najvyššieho súdu o tom že sme postupovali korektne, správne. Len pre vašu informáciu, NDS-ka mala zaradeného aj najlacnejšieho uchádzača, ale Úrad pre verejné obstarávanie ho vylúčil. A my sme všetky súdne spory dodnes vyhrali a takisto vyhráme aj súdny spor na európskom súde. O tom som presvedčený. A sme vzorom pre Európsku komisiu, čo sa týka mýta. (Potlesk.)
Laššáková, Jana, podpredsedníčka NR SR (2015-05-28):
Pán poslanec Kuffa, nech sa páči.
Laššáková, Jana, podpredsedníčka NR SR (2013-06-18):
Pán poslanec Jarjabek, nech sa páči.
Zmajkovičová, Renáta, podpredsedníčka NR SR (2014-05-29):
Aj keď je po devätnástej hodine, pán poslanec Hlina, dávam vám možnosť reagovať. Nech sa páči.
Pfundtner, Edita, poslankyňa NR SR (2015-01-29):
Tak ďakujem veľmi pekne pánovi ministrovi za túto džentlmenskú ponuku. (S úsmevom povedané.) A bola by som veľmi rada, keby povedal aj pánovi ministrovi vnútra, že namiesto jasných podmienok, ktoré pre mňa chýbajú v tom mnou kritizovanom nariadení, by som určite privítala explicitnejšie vymenovanie podmienok na udelenie štátneho občianstva. Myslím si totiž, že toto nariadenie vytvára v zásade neohraničený priestor na subjektívny názor a priestor na voľnú interpretáciu. „Pri opätovnom udeľovaní slovenského občianstva v zmysle nariadenia sa má prihliadať na spôsob a podmienky nadobudnutia cudzieho štátneho občianstva, najmä na existenciu podmienky pobytu v cudzom štáte.“ To citujem aj ja teraz z nariadenia. Preto sa pýtam, či mám tomu rozumieť tak, že ak niekto opustí Slovensko a usadí sa inde, svoje občianstvo môže síce získať späť, ale ak niekto získa cudzie občianstvo iného štátu, zostane však doma, na Slovensku, slovenské občianstvo tak ľahko späť nezíska? Totiž akokoľvek pozorne čítam nariadenie, žiaľ, mne takýto záver z toho vychádza. A ešte taká možno posledná inšpirácia pre normotvorbu, pre ministerstvo vnútra, prečo neskúmať skôr vzťah týchto ľudí práve k Slovensku. Ďakujem veľmi pekne.
Žiga, Peter, podpredseda NR SR (2023-11-16):
S ďalšou faktickou poznámkou pán poslanec Malatinec.
Suja, Miroslav, poslanec NR SR (2022-03-23):
Ďakujem za slovo. Pán poslanec, mňa zaujala jedna vec, ja osobne nepoznám ani toho poslanca, ktorý ste hovorili, že je vinný v niečom alebo nie je vinný, či niečo robil. Ako, ja ako laik, ktorý som to sledoval, tak som bol možno aj náchylný veriť, že áno, že čisté to tam nebude. Ale k tomu Lukačovičovi, ako ten napríklad pán Lukačovič, ktorého tiež vôbec nepoznám, len som počul, že to je slušný človek, môže za to, čo robil jeho asistent alebo nie? Ako ja neviem, to je nejaká vina? Lebo ak to takto berieme, tak potom máme tu iný príklad, pán Dostál, ako ste vy mohli voliť za generálneho prokurátora človeka, ktorý zabil, zabil človeka na prechode pre chodcov? A špeciálneho prokuratúra, ktorý zabil človeka na prechode pre chodcov, je právoplatne odsúdený, bol v podmienke a menili ste kvôli nemu zákon? A to bol priamo, že nie nejaký asistent, ale priamo. Máme v SaS-ke dvojaký meter? Nejako nerozumiem tomu. Ja napríklad nepôjdem hlasovať za nikoho, aj keď ste sa tu snažil niečo ako nahovoriť, že aha, REPUBLIKA so SMER-om sa dohodli. Ja nepôjdem. Ale to je presne to, vy v SaS-ke účelovo podsúvate informácie, ako sa vám hodia. Tak sa pýtam, aký je rozdiel medzi Lukačovičom, ktorý nie je obvinený absolútne z ničoho a človekom, ktorý zabil a za ktorého ste vy hlasovali?! Na prechode. Menili kvôli nemu zákon a bol stále v podmienke a stal sa špeciálnym prokurátorom. Takže vidím, že podľa toho, ako vám to vyhovuje, si prispôsobujete vaše vystúpenia a hovoriť niekde teraz o konzistentnosti vašej strany, to ja si myslím, že absolútne za tieto dva roky ste ukázali pravý opak.
Sulík, Richard, predseda NR SR (2011-03-25):
Ďalší rečník v rozprave je pán poslanec Muránsky.
P. Paška, predseda NR SR: (2008-03-27):
Prvá je od pána poslanca Jána Richtera a znie: „Vážený pán predseda vlády, minulý týždeň rokovala vláda SR v Humennom. V čom vidíte prínos takýchto výjazdových rokovaní vlády SR?“
Ďuriš Nicholsonová, Lucia, podpredsedníčka NR SR (2017-03-21):
Pani poslankyňa Grausová.
Hort, Milan, podpredseda NR SR (2010-10-12):
Ďakujem. Prerušujem rokovanie o tomto bode programu. A budeme pokračovať prvým čítaním o vládnom návrhu zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov . Tento vládny návrh má tlač 93. Návrh na jeho pridelenie je v rozhodnutí č. 100. Prosím opäť pána ministra financií a podpredsedu vlády, aby aj tento návrh uviedol, nech sa páči.